Yucatani  poolsaarel on üle 3000 karstilehtri, neist uuritud ja kaardistatud on umbes pooled, mõne uurija arvates koguni vähem kui üks kümnendik. Cenoted on kõik erinevad. Paljud on sügaval maapõues ja pinnaga ühendab neid vaid kitsas kaevutaoline avaus, teised on avatud nagu järved. Vesi allmaa-cenotede's on kristallselge ja soe (keskmine temperatuur 25 kraadi), nähtavus kohati uskumatu. Cenote-koobaste lagedest ripuvad alla stalaktiidid ja puujuured, mis vee otsingul on läbi lubjakivi tunginud. Ülalt paistev valgus paneb vee kummaliselt hõõguma ja heidab seintele õõvastavaid varje. Cenote's olete saabunud imelikku, veidi hirmutavasse maailma.      Allmaavõlud - ujumine, sukeldumine, snorkeldamine Läbiuuritud cenote'desse on ehitatud trepid, väikese sissepääsutasu eest saab neis ujuda, snorkeldada või sukelduda. Cenote-sukeldumine on üha suuremat populaarsust võitev harrastus. Seda pakuvad Yucatanil mitmed sukeldumiskeskused. Vaja läheb avameresukeldumise litsentsi ja kohalikku giidi. Kasuks tuleb tubli törts kainet mõistust. Cenote-sukeldumine on ohtlik, aga väga elamuslik.  Suure elamuse pakub ka cenote soojas väga puhtas ja läbipaistvas vees ujumine. See kohe ongi lihtsalt mõnus!  Vt. ka näiteks www.mexicocavediving.com ja www.hiddenworlds.com.mx.